A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Jelentés az (EU) 2017/826 európai parlamenti és tanácsi rendelettel létrehozott, a fogyasztók és a pénzügyi szolgáltatások egyéb végfelhasználóinak a pénzügyi szolgáltatásokhoz kapcsolódó uniós szakpolitikai döntéshozatalba való bevonását ösztönző egyedi tevékenységeket támogató, a 2017–2020 közötti időszakra szóló uniós program értékeléséről



1.Összefoglalás

A végfelhasználók (különösen a fogyasztók) és a végfelhasználók érdekeit képviselő szervezetek nem tudnak az ágazati szereplőkkel azonos mértékben részt venni az uniós döntéshozatalban. Ennek lényeges okai között említhető az erőforrások szűkössége és a szakismeretek hiánya a pénzügyi szolgáltatások végfelhasználói, valamint az ágazaton kívüli érdekelt felek körében. A 2008. évi válságot követően több olyan kezdeményezés is született annak érdekében, hogy növelje a fogyasztók és a pénzügyi szolgáltatások egyéb végfelhasználói részvételét és szerepvállalását az uniós szakpolitikai döntéshozatalban.

Az Európai Parlament kezdeményezésére a Bizottság 2011 végén kísérleti projektet indított, amely vissza nem térítendő támogatás útján segíti egy pénzügyi szakértelemmel foglalkozó központ létrehozását. A kezdeményezés célja szerint a központ azzal szolgálná a fogyasztók és egyéb végfelhasználók javát, hogy képviseli az érdekeiket, továbbá növeli a képességüket arra, hogy részt vegyenek a pénzügyi szolgáltatásokhoz kapcsolódó uniós szakpolitikai döntéshozatalban. Nyilvános pályázati felhívást követően a Bizottság 2012 és 2015 között két szervezet: a Finance Watch és a BETTER FINANCE részére ítélt oda „működési támogatást”, először kísérleti projekt keretében, majd előkészítő intézkedés formájában. 2016 óta a vissza nem térítendő támogatásokat „tevékenységi támogatás” címén nyújtja.

A kísérleti projekt és az azt követő előkészítő intézkedés 2015-ben végzett értékelése megállapította, hogy a fellépés összességében sikeresen teljesítette a célkitűzését. Ennek eredményeként került sor az (EU) 2017/826 rendelet elfogadására. A rendelet a 2017. május 1. és 2020. december 31. közötti időszakra vonatkozó uniós programot hoz létre a BETTER FINANCE és a Finance Watch tevékenységeinek további támogatása céljából. Ez a jelentés a rendelet 9. cikkében előírt kötelezettségnek megfelelően értékeli, hogy a program teljesítette-e célkitűzéseit: i. a fogyasztók nagyobb mértékű részvételét a pénzügyi szolgáltatásokhoz kapcsolódó uniós szakpolitikai döntéshozatalban; valamint ii. tájékoztatásukat a pénzügyi ágazat szabályozását érintő kérdésekről.

A Bizottság 2019-ben tanulmányt indított, amely értékelte i. a Finance Watch és a BETTER FINANCE 2017-ben és 2018-ban végzett tevékenységét; valamint ii. a program általános végrehajtását (lásd e jelentés mellékletét). A tanulmány a szakirodalom áttekintésén, online felméréseken és szakértőkkel folytatott interjúkon alapult. A tanulmány fontos adalékokkal szolgált ehhez az értékelő jelentéshez. A Bizottság a tanulmányt a két kedvezményezett 2019. évi tevékenységeinek és programvégrehajtásának elemzésével egészítette ki.

Az értékelő jelentés arra a következtetésre jut, hogy a program célkitűzései összességében teljesültek, így a program sikeresen előmozdította fogyasztók és a pénzügyi szolgáltatások egyéb végfelhasználóinak a pénzügyi szolgáltatásokhoz kapcsolódó uniós szakpolitikai döntéshozatalba való bevonását. A Finance Watch és a BETTER FINANCE munkája egyaránt olyan alternatív szempontokkal gazdagította az irányadó vitákat, amelyekre a szakpolitikai döntéshozók egyébként nem vagy csak kevés figyelmet fordítottak volna. A két szervezet a nyilvános konzultációkban, valamint a Bizottság és az európai felügyeleti hatóságok meghatározó szakértői csoportjaiban való részvétel útján lényeges szakismereteket nyújtott. Véleményüket ezenkívül más csatornákon, többek között meghallgatások, találkozók, tanulmányok, munkaértekezletek, kerekasztal-megbeszélések, konferenciák stb. keretében is eljuttatták a szakpolitikai döntéshozókhoz. Összességében teljesült a fogyasztók és a pénzügyi szolgáltatások egyéb végfelhasználóinak a pénzügyi ágazat szabályozását érintő kérdésekről való a tájékoztatásával kapcsolatos célkitűzés is. A Finance Watch és a BETTER FINANCE is kampányok, sajtóközlemények stb. útján tájékoztatta a fogyasztókat.

A két szervezet szakismeretei és célcsoportjai részleges átfedéssel egészítik ki egymást. A BETTER FINANCE a pénzügyi szolgáltatások felhasználóit, köztük is kiemelten a befektetőket és a nyugdíj-megtakarítókat, valamint a fenntartható finanszírozást és a digitális pénzügyi szolgáltatásokat érintő kérdésekkel foglalkozik. A Finance Watch tevékenysége a lakossági pénzügyi szolgáltatások és a fenntartható finanszírozás általános témái mellett egyéb, többek között prudenciális kérdésekre terjed ki.

2017–2019 között a Finance Watch 2 686 957 EUR összegű vissza nem térítendő uniós támogatásban részesült. Emellett harmadik fél általi kiegészítő finanszírozáshoz is jutott, különösen a MAVA Alapítványtól. 2015 óta más tagállamokból is csatlakoztak új résztvevők, azonban a szervezet képviselete változatlanul hangsúlyosabb Nyugat-Európában, mint az Unió keleti térségeiben. A Finance Watch a fogyasztók szemszögéből közérthetően dolgozza fel a technikai kérdéseket. A költségarányos teljesítés 2017 és 2019 között lényegében azonos szinten maradt, a termékek körét jelentések, tájékoztatók, tanulmányok, videók, rendezvények és sajtóközlemények alkotják. A szervezetről megállapítható, hogy igen eredményesen használja a közösségi médiát. Kommunikációs potenciálját új weboldallal is növelte.

Ugyanebben az időszakban a BETTER FINANCE 1 092 947 EUR összegű vissza nem térítendő uniós támogatásban részesült. A szervezet esetében a harmadik fél általi finanszírozás nem számottevő. Költségvetésének a Bizottságtól kapott vissza nem térítendő támogatásokon felüli részét tagdíjakból fedezte. A Finance Watch esetéhez hasonlóan a BETTER FINANCE képviselete is hangsúlyosabb Nyugat-Európában, mint az Unió keleti térségeiben. A szervezet kimondottan eredményesen járul hozzá az uniós szintű szakpolitikai döntéshozatalhoz. A BETTER FINANCE számos uniós konzultációban vett részt válaszadóként, emellett rendezvények, kiadványok, találkozók útján járult hozzá az irányadó vitákhoz. Ezenkívül a szervezet színvonalas outputokat is előállított, amelynek során igen költséghatékonyan használta fel az erőforrásait. A közösségi médiában való jelenléte visszafogottnak értékelhető, bár az utóbbi időben hangsúlyosabb. A BETTER FINANCE új honlapot is indított, amely akadálymentesebb és felhasználóbarátabb.

Az ágazaton kívüli érdekeltek képviseletében végzett uniós szintű érdekérvényesítés továbbra is nélkülözhetetlen ahhoz, hogy a fogyasztók és más végfelhasználók szempontjai figyelmet kapjanak. Az uniós finanszírozástól való függésük miatt uniós finanszírozás nélkül sem a Finance Watch, sem a BETTER FINANCE nem lenne képes az eddigi mértékben támogatni a pénzügyi szolgáltatások felhasználóit, így a fogyasztói érdekképviselet szintjét sem tudná fenntartani. A két szervezetnek nyújtott vissza nem térítendő uniós támogatás hiányában keletkezett rést valószínűleg más uniós szervezet sem tudná betölteni. Ezért továbbra is szükség van uniós finanszírozásra ahhoz, hogy a fogyasztók nagyobb mértékben vegyenek részt a pénzügyi szolgáltatásokhoz kapcsolódó uniós szakpolitikai döntéshozatalban.

A Finance Watch és a BETTER FINANCE mellett jelenleg nincs olyan uniós szintű alternatív szervezet, amely a témák hasonlóan széles körét felölelve és azonos mélységben foglalkozna a pénzügyi szolgáltatásokhoz kapcsolódó kérdésekkel.

2.Bevezetés

A végfelhasználók (különösen a fogyasztók) és a végfelhasználók érdekeit képviselő szervezetek nem tudnak az ágazati szereplőkkel azonos mértékben részt venni az uniós döntéshozatalban. Ennek lényeges okai között említhető az erőforrások szűkössége és a szakismeretek hiánya a pénzügyi szolgáltatások végfelhasználói, valamint az ágazaton kívüli érdekelt felek körében. A 2008. évi válságot követően több olyan kezdeményezés is született annak érdekében, hogy növelje a fogyasztók és a pénzügyi szolgáltatások egyéb végfelhasználói részvételét és szerepvállalását az uniós szakpolitikai döntéshozatalban.

Az Európai Parlament kezdeményezésére a Bizottság 2011 végén kísérleti projektet indított, amely vissza nem térítendő támogatás útján segíti egy pénzügyi szakértelemmel foglalkozó központ létrehozását. Ennek eredményeként a Bizottság 2012 és 2015 között nyilvános pályázati felhívás útján két nonprofit szervezet, a Finance Watch és a BETTER FINANCE részére ítélt oda működési támogatásokat. E támogatásokra először egy kétéves kísérleti projekt keretében, majd előkészítő intézkedés formájában került sor.

A program 2015. évi pozitív értékelése alapján a Bizottság 2016 júniusában uniós program létrehozására irányuló javaslatot terjesztett elő a két szervezet 2017. május 1. és 2020. december 31. közötti további finanszírozására. A társjogalkotók 2017 májusában fogadták el a programot létrehozó (EU) 2017/826 rendeletet, amely a BETTER FINANCE és a Finance Watch szervezeteket jelölte meg a program kedvezményezettjeiként.

A kapacitásépítési program teljes költségvetése a Bizottság által elbírált, vissza nem térítendő támogatás elnyerésére irányuló pályázataiknak megfelelően oszlik meg a két szervezet között. Ennek alapján az alábbi táblázatban bemutatott összegeket kapták.